Suomalaiseen Rovioon kohdistuu kovat suorituspaineet uuden pelin kohdalla, sillä yhtiön tulos on heikentynyt viime aikoina.

Uudesta Angry Birdsistä toivotaan uutta nostetta Roviolle, ja ainakin alku vaikuttaa yhtiön kannalta lupaavalta, sillä noin vuorokausi sitten mobiilialustoille julkaistua peliä ladattiin yli miljoona kappaletta ensimmäisen 12 tunnin aikana. Rovio tiedotti asiasta Twitterissä.

Suuri latausten määrä ei suoraan käänny taloudelliseksi menestykseksi, sillä Angry Birds 2 on useimpien nykyaikaisten mobiilipelien tapaan ansaintamalliltaan ”free-2-play”, eli itse peli on maksuton ladata, mutta sen sisällä voi ostaa lisäominaisuuksia mikromaksuilla.

Tämä eroaa alkuperäisestä Angry Birdsistä, jota myytiin mainosrahoitteisena ilmaisversiona ja maksullisena, mainoksettomana versiona ilman mikromaksuja. Jatko-osassa Angry Birds astuu lähemmäs kilpailija Supercellin pelejä ja suosittua Candy Crush -peliä.

Tuttuun tapaan mikromaksuilla ostetaan pelin sisäistä valuuttaa, jolla saa lisähyötyä peliin. Leikkirahaa saa myös palkkioksi videomainosten katselemisesta.

Suorituspaineita

Rovioon kohdistuu suuria paineita kääntää yhtiön kelkka uudella pelillään, sillä viime aikoina yhtiön tähti on ollut laskussa. Rovion tulos vuonna 2014 romahti 10 miljoonaan, kun se vielä vuonna 2013 oli 37 miljoonaa. Pudotus oli peräti 73 prosenttia. Rovio irtisanoi yli sata työntekijää vuonna 2014 hitaan kasvun vuoksi.

Lasku selittyy pääasiassa Angry Birds -oheistuotteiden myynnin heikkenemisellä. Mobiilipeleistä saatu liikevaihto sen sijaan kasvoi samana aikana.

Vaikka lisensointi ei ole onnistunut odotetulla tavalla, Rovio satsaa edelleen Angry Birds -elokuvaprojektiin.